২১ আগস্ট আওয়ামী লীগের সমাবেশে গ্রেনেড হামলা মামলার সম্পূরক অভিযোগপত্র (চার্জশিট) আদালতে দাখিল করেছে সিআইডি। এতে বিএনপির সিনিয়র ভাইস চেয়ারম্যান তারেক রহমান, সাবেক স্বরাষ্ট্র  প্রতিমন্ত্রী লুৎফুজ্জামান বাবর, জামায়াতে ইসলামীর সেক্রেটারি জেনারেল আলী আহসান মোহাম্মাদ মুজাহিদ, সাবেক প্রধানমন্ত্রী বেগম খালেদা জিয়ার রাজনৈতিক উপদেষ্টা হারিছ চৌধুরী, বিএনপির সংসদ সদস্য শাহ মোফাজ্জল হোসেন কায়কোবাদসহ ৩০ জনকে অভিযুক্ত করা হয়েছে। এর মধ্যে পলাতক তারেক রহমান, হারিছ চৌধুরী, কায়কোবাদসহ ১৮ জনের বিরুদ্ধে গ্রেফতারি পরোয়ানা জারি করেছেন আদালত। মামলার তদন্ত কর্মকর্তা সিআইডির বিশেষ পুলিশ সুপার আবদুল কাহ্হার আকন্দ স্বাক্ষরিত দুটি সম্পূরক অভিযোগপত্র (হত্যাকাণ্ডের জন্য একটি ও বিস্ফোরক আইনে অপর একটি মামলা  গতকাল ঢাকার মুখ্য মহানগর হাকিমের আদালতে দাখিল করা হয়। শুনানি শেষে বিচারক এ কে এম এনামুল হক অভিযোগপত্র গ্রহণ করে পলাতক আসামিদের বিরুদ্ধে গ্রেফতারি পরোয়ানা জারি করেন। সম্পূরক অভিযোগপত্রে অভিযুক্তের তালিকায় যাদের নাম রয়েছে তারা হলেন_ সামরিক গোয়েন্দা অধিদফতরের (ডিজিএফআই) সাবেক মহাপরিচালক মেজর জেনারেল (অব.) রেজ্জাকুল হায়দার চৌধুরী, জাতীয় নিরাপত্তা গোয়েন্দা সংস্থার (এনএসআই) সাবেক মহাপরিচালক ব্রিগেডিয়ার জেনারেল (অব.) আবদুর রহিম, পুলিশের সাবেক দুই মহাপরিদর্শক খোদা বকস ও আশরাফুল হুদা, ডিএমপির তৎকালীন উপ-পুলিশ কমিশনার  (ডিসি) ওবায়দুর রহমান, নিষিদ্ধ জঙ্গি সংগঠন হরকাতুল জিহাদের (হুজি) বর্তমান আমির মাওলানা শেখ ফরিদ, হুজির নায়েবে আমির মাওলানা আবদুল হান্নান ওরফে সাবি্বর, মাওলানা আবদুর রউফ, বেগম খালেদা জিয়ার ভাগ্নে সাইফুল ইসলাম ডিউক, ডিজিএফআইর সাবেক কর্মকর্তা লে. কর্নেল সাইফুল ইসলাম জোয়ার্দার (বরখাস্ত), বিএনপির ঢাকা মহানগর নেতা, ৫৩ নম্বর ওয়ার্ড কাউন্সিলর আরিফুর রহমান, হুজির সাবেক আমির ও ইসলামিক ডেমোক্রেটিক পার্টির (আইডিপি) আহ্বায়ক মাওলানা আবদুস সালাম, কাশ্মিরী জঙ্গি আবদুল মাজেদ বাট ওরফে ইউসুফ বাট, আবদুল মালেক ওরফে গোলাম  মোস্তফা, সিআইডির সাবেক পুলিশ সুপার রুহুল আমিন, এএসপি মুন্সী আতিকুর রহমান, এএসপি আবদুর রশিদ, মো. হানিফ ওরফে পরিবহন হানিফ, হাফেজ মাওলানা ইয়াহিয়া, মুফতি শফিকুর রহমান, মুফতি আবদুল হাই, বাবু ওরফে রাতুলবাবু, পুলিশের সাবেক মহাপরিদর্শক শহিদুল হক, মেজর জেনারেল (অব.) এ টি এম আমিন, সাবেক ডিসি দক্ষিণ খান সাইদ হাসান প্রমুখ। এদের মধ্যে তারেক রহমানসহ ১৭ জনকে পলাতক দেখানো হয়েছে। আর কাউন্সিলর আরিফুর রহমান জামিনে আছেন। অপর ১১ জন কারাগারে। সম্পূরক অভিযোগপত্রের ৩০সহ বর্তমানে এ মামলায় মোট আসামির সংখ্যা দাঁড়াল ৫২ জনে। মামলার পঞ্চম  তদন্ত কর্মকর্তা সিআইডির সিনিয়র এএসপি ফজলুল কবির বিগত তত্ত্বাবধায়ক সরকার আমলে ২০০৮ সালের ১১ জুন অন্য ২২ জনকে আসামি করে প্রথমবার আদালতে অভিযোগপত্র দাখিল করেন। ওই অভিযোগপত্রের ২২ আসামির মধ্যে বর্তমানে কারাগারে রয়েছেন ১৪ জন। তারা হলেন_ সাবেক উপমন্ত্রী আবদুস সালাম পিন্টু, জঙ্গি নেতা মুফতি হান্নান, তার ভাই মফিজুর রহমান ওরফে অভি, আবুল কালাম আজাদ, শরিফ শহিদুল ইসলাম ওরফে বিপুল, মাওলানা আবু সাইদ ওরফে ডা. আবু জাফর, জাহাঙ্গীর আলম, মাওলানা আবু তাহের, হোসাইন আহমেদ ওরফে তামীম, মুফতি মইন উদ্দিন শেখ ওরফে আবু জান্দাল, আরিফ হাসান  ওরফে সুমন, রফিকুল ইসলাম গাজী ওরফে সবুজ, উজ্জ্বল ওরফে রতন ও শাহাদাত উল্লাহ জুয়েল। পলাতক রয়েছেন আবদুস সালাম পিন্টুর ভাই মাওলানা তাজউদ্দিন, ইকবাল (ঝিনাইদহ), মাওলানা আবু বকর (বরিশাল), খলিলুর রহমান (মাগুরা), জাহাঙ্গীর আলম ওরফে বদর (দোহার, ঢাকা) ও মাওলানা লিটন ওরফে জোবায়ের ওরফে দেলোয়ার (গোপালগঞ্জ)। এ ছাড়া হুজির সদস্য আনিসুল মোরসালিন ও মহিবুল মোত্তাকিন ভারতের তিহার কারাগারে আটক রয়েছেন। আর পলাতক রয়েছেন আটজন।